Autojen jakohihnaongelmat ovat jatkuneet Oulun seudulla. Kuva: Oulu

Autojen jakohihnat katkeilevat edelleen selittämättömästi etupäässä Oulun seudulla.

– Ongelmat ovat jatkuneet samalla lailla, vaikka julkisuudessa ei ole ollut kohuja viime aikoina, sanoo yliopettaja Timo Kauppi, joka on tutkinut ilmiötä Lapin ammattikorkeakoulun ja Aalto-yliopiston yhteisessä hankkeessa.

Sen päätyttyä pari vuotta sitten Kauppi on selvitellyt asiaa omatoimisesti harrastuspohjalta.

Erikoisinta koko asiassa on ollut, että jakohihnavauriot keskittyvät melko pienelle alueelle Oulua ympäröivälle kehälle. Aiemmin niitä esiintyi eniten Volkswagen-konsernin merkkien autoihin eli Volkswageneihin, Audeihin, Skodiin ja Seateihin.

– Meillä havaintoja tehty paljon myös muissa merkeissä, mutta kyllä niitä vikoja pääasiassa ilmenee edelleen näissä VW-konsernin autoissa. Toisaalta meillä myös 50 prosenttia kaikista töistä koskee niiden merkkien autoja, koska me olemme erikoistuneet niihin, sanoo Autokorjaamo Vepsäläisen toimitusjohtaja Juha Vepsäläinen.